S-144/2009

Mál þetta, sem dómtekið var 3. júlí 2009, hefur lögreglustjórinn á Akureyri höfðað með fjórum ákæruskjölum, á hendur X, Z, og Y.

1. Ákæruskjal, útgefið 8. maí 2009.

Með þessu ákæruskjali er mál höfðað á hendur ákærða, X;

„fyrir umferðarlagabrot, með því að hafa aðfaranótt fimmtudagsins 5. mars 2009, ekið bifreiðinni SL-164, undir áhrifum áfengis (0,82‰) og fíkniefna (í þvagsýni sem tekið var úr honum fannst tetrahýdrókannabínólsýra) og sviptur ökurétti frá heimili sínu að Kleifargerði 1 á Akureyri og síðan þaðan til baka að heimili sínu, uns hann ók bifreiðinni útaf veginum á Borgarbraut á móts við Bakaríið við brúna.

Telst þetta varða við 1. mgr., sbr. 2. mgr. 45. gr., 1. mgr., sbr. 2. mgr. 45. gr. A, og 1. mgr. 48. gr., sbr. 1. mgr. 100. gr. umferðarlaga nr. 50, 1987, sbr. lög nr. 48, 1997 og lög nr. 66, 2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 1. mgr. sbr. 3. mgr. og 4. mgr. 102. gr. nefndra umferðarlaga, sbr. lög nr. 66, 2006.“

2. Ákæruskjal, útgefið 19. maí 2009.

Með þessu ákæruskjali er mál höfðað á hendur ákærðu X og Z;

„fyrir eftirtalin þjófnaðarbrot:

I. (024-2008-3494)

Gegn [X], fyrir að hafa aðfaranótt þriðjudagsins 20. maí 2008 í þjófnaðarskyni reynt að brjótast inn í verslunina Ormsson/Radíónaust, Furuvöllum 5 á Akureyri.

II. (024-208-3482)

Gegn [X], fyrir að hafa þessa sömu nótt brotist inn í verslunina Litaland, Furuvöllum 7 á Akureyri og stolið úr afgreiðslukassa hennar 3.500 krónum í peningum.

III. (024-20080-3490)

Gegn ákærðu báðum, fyrir að hafa að morgni þriðjudagsins 20. maí 2008, brotist inn í íbúðarhúsið að Lyngholti [...] á Akureyri og stolið þaðan 20 áfengisflöskum, 12 bjórum, digital myndavél HP, videóvél af gerðinni Sony, gleraugum, hálsfesti, eyrnalokkum, töskum og ýmsu öðrum smámunum.

IV. (024-2009-1048)

Gegn [X], fyrir að hafa helgina 21. til 22. febrúar 2009, stolið 9 kg. gaskút, sem stóð framan við Reynivelli [...] á Akureyri.

V. (024-2009-1215)

Gegn [X], fyrir að hafa fimmtudagsmorguninn 5. mars 2009, stolið 3,8 kg. gaskút frá Sólvöllum [...] á Akureyri.

Brot ákærða samkvæmt I. lið ákærunnar varðar við 1. mgr. 244. gr., sbr. 20. gr. almennra hegningarlaga nr. 19, 1940. Brot ákæru samkvæmt II. til V. lið ákærunnar teljast varða við 1. mgr. 244. gr. sömu laga.

Þess er krafist að ákærðu verði dæmdir til refsingar og til greiðslu alls sakarkostnaðar.

Einkaréttarkrafa.

Í málinu gerir Vátryggingafélag Íslands h.f., kt. 000000-0000, bótakröfu á hendur ákærðu að fjárhæð kr. 239.301-, með vöxtum samkvæmt 7. gr. vaxtalaga frá greiðsludegi bótanna, en síðan dráttarvaxta samkvæmt III. kafla vaxtalaga til greiðsludags.“

3. Ákæruskjal, útgefið 25. maí 2009.

Með þessu ákæruskjali er mál höfðað á hendur ákærða Z;

„fyrir eftirtalin þjófnaðarbrot og eignaspjöll:

I. (024-2008-9440)

Með því að hafa, miðvikudaginn 26. nóvember 2008, farið inn í íbúðarhúsið að Merkigili [...] á Akureyri og stolið þaðan sex litlum bjórum og einum stórum bjór, vodkaflösku, viskífleyg, þremur litlum líkjörsflöskum og einni 75 cl. líkjörsflösku.

II. (024-2008-9452)

Þjófnaður og eignaspjöll.

Með því að hafa, aðfaranótt fimmtudagsins 27. nóvember 2008, farið inní bifreiðarnar KJ-202, LN-979, RH-508 og OM-043, sem stóðu í bifreiðastæðum við Tröllagil og Snægil á Akureyri og stela úr þeim Mp3 spilara og nokkrum sígarettupökkum og fyrir að hafa þegar hann fór inn í bifreiðina RH-508 slegið í baksýnisspegil bifreiðarinnar og brotið hann og jafnframt skemmt nokkra geisladiska sem voru í bílnum.

Brot þessi teljast varða við 1. mgr. 244. gr. almennra hegningarlaga nr. 19, 1940. Eignaspjöllin sem ákært er fyrir í II. lið ákærunnar teljast varða við 1. mgr. 257. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

4. Ákæruskjal, útgefið 15. júní 2009.

Með þessu ákæruskjali er mál höfðað á hendur ákærðu Y og Z;

„fyrir eftirtalin þjófnaðarbrot framin á Akureyri, þriðjudagskvöldið 1. janúar 2008 eða aðfaranótt 2. janúar 2008:

I. (024-2008-49)

Á hendur ákærðu báðum, fyrir að hafa stolið rauðvínsflösku úr óþekktri bifreið sem stóð við Glerárkirkju á Akureyri.

II. (024-2008-49)

Á hendur ákærðu báðum, fyrir að hafa farið inní fjórar bifreiðar JE-269, KK-948, PJ-920 og XH-240, sem stóðu ólæstar á bifreiðastæði við Keilusíðu [...] á Akureyri og stolið úr einni þeirra tveimur möppum með geisladiskum.

III. (024-2008-52)

Á hendur ákærðu báðum, fyrir að hafa farið inn í bifreiðina ZR-093, sem stóð á bifreiðastæði við Fögrusíðu [...] á Akureyri og stolið úr henni GPS vegaleiðsögutæki að verðmæti 49.900- krónur, sjónauka og radarvara.

IV. (024-2008-58)

Á hendur ákærðu báðum, fyrir að hafa farið inn í bifreiðina NK-900, sem stóð á sama bifreiðastæði og stolið úr henni Nokia GSM síma.

V. (024-2008-81)

Á hendur ákærðu báðum, fyrir að hafa farið inn í bifreiðina YS-476, sem stóð við bifreiðastæðið bílaverkstæði Bílaréttingar Beyja við Frostagötu á Akureyri og stolið úr henni radarvara.

Brot ákærðu teljast varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Fyrir dómi var því lýst yfir af fulltrúa ákæruvalds að ekki skyldi elta ólar við frásögn ákærða Z fyrir dómi að því er varðaði sakarefni III. kafla ákæruskjals útgefins 19. maí 2009, sbr. 3 lið hér að ofan, um að hann hefði aðeins stolið áfengi og öðrum smálegum hlutum. Þá var bótakröfu, sem vísað er til í nefndu ákæruskjali, vísað frá dómi sbr. ákvæði 2. mgr. 124. gr. laga nr. 88, 2008 um meðferð sakamála.

Af hálfu ákærðu er í máli þessu krafist vægustu refsingar sem lög framast heimila.

I.

Ákærðu hafa hér fyrir dómi skýlaust játað það atferli, sem þeir eru saksóttir fyrir samkvæmt röktum ákæruskjölum.

Að framangreindu virtu og þar sem játningar ákærðu eru í samræmi við yfirheyrsluskýrslur þeirra fyrir lögreglu og önnur gögn málsins þykir sök þeirra nægjanlega sönnuð og er háttsemin réttilega færð til refsiákvæða í ákæruskjölunum.

II.

Ákærði, Y, sem fæddur er ... júní 1990, hefur samkvæmt vottorði sakaskrár ríkisins ekki fyrr sætt refsingu. Hann hefur í máli þessu ítrekað gerst sekur um þjófnaðarbrot, sem hann framdi í félagi við annan pilt í ársbyrjun 2008, en hann var þá á átjánda aldursári. Ákærði játaði brot sín strax við frumrannsókn lögreglu, en í framhaldi af því var hluta af þýfinu komið til skila til eigenda.

Ákvarða ber refsingu ákærða með hliðsjón af 77. gr. almennra hegningarlaga. Með tilliti til ungs aldurs ákærða, hreins sakaferils og afdráttarlausrar játningar hans við alla meðferð málsins, sbr. og ákvæði 8. tl. 1. mgr. 70. gr. og 2. tl. 1. mgr. 74. gr. hegningarlaganna þykir rétt eins og hér stendur á að fresta ákvörðun um refsingu hans og láta hana niður falla að liðnum tveimur árum frá dómsuppsögu, haldi hann almennt skilorð 57. gr. laga nr. 19, 1940, sbr. 4. gr. laga nr. 22, 1955.

Ákærði, Z, sem fæddur er ... maí 1991, hefur samkvæmt vottorði sakaskrár ríkisins ekki fyrr sætt refsingu. Hann hefur í máli þessu ítrekað gerst sekur um þjófnaðarbrot, þ.á.m. með innbrotum á heimili og í verslanir. Brotin framdi hann, í félagi við aðra pilta, á tímabilinu frá janúar til loka nóvember 2008, en hann var þá á sextánda og sautjánda aldursári.

Ákvarða ber refsingu ákærða með hliðsjón af 77. gr. almennra hegningarlaga. Þykir hún eftir atvikum hæfilega ákveðin þriggja mánaða fangelsi. Með tilliti til ungs aldurs ákærða, hreins sakaferils og afdráttarlausrar játningar, en einnig þess að hann hefur undanfarið misseri leitað sér aðstoðar vegna alvarlegrar fíknar sinnar og virðist einlægur í því að snúa þar við blaði, þá þykir fært að fresta fullnustu refsingarinnar og skal hún niður falla að liðnum tveimur árum frá uppsögu dómsins, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955. Þá þykir rétt líkt og atvikum máls er háttað að binda frestun fullnustunnar einnig því skilyrði að ákærði sæti á skilorðstímanum sérstakri umsjón, sbr. 1. og 2. tl. 3. mgr. 57. gr. laga nr. 19, 1940. Skal Fangelsismálastofnun ríkisins tilnefna þann aðila, sem hafa skal með hendi umsjónina.

Ákærði, X, sem fæddur er ... júlí 1990, hefur samkvæmt vottorði sakaskrár ríkisins fjórum sinnum hlotið refsidóma. Með dómi 20. desember 2007 var hann dæmdur fyrir þjófnaðarbrot, þjófnaðartilraunir, ölvunarakstur og fyrir brot gegn ávana- og fíkniefnalöggjöf. Vegna þessa var hann dæmdur í tveggja mánaða fangelsi, sem var skilorðsbundið til tveggja ára, en auk þess var honum gert að greiða 80.000 króna sekt og sviptur ökurétti í 15 mánuði. Brotin framdi hann á átjánda aldursári. Þá var hann dæmdur í 50.000 króna sekt hinn 19. júní 2008 fyrir brot gegn ávana- og fíkniefnalöggjöf. Hinn 6. febrúar s.l. var hann dæmdur í þriggja mánaða fangelsi og til greiðslu 60.000 króna sektar fyrir húsbrot og sviptingarakstur, en með þessum dómi var fyrr skilorðsdómur dæmdur upp. Loks var hann hinn 17. mars s.l. dæmdur til að greiða 250.000 króna sekt fyrir að hafa ekið 20. desember 2008, bifreið, sviptur ökurétti og undir verulegum áfengisáhrifum. Jafnframt var hann sviptur ökurétti í 18 mánuði frá 20. mars s.l.

Ákærði hefur í máli þessu gerst sekur um fimm þjófnaðarbrot og þjófnaðartilraunir, þ.á m. í íbúðir og verslanir, en einnig fyrir umferðarlagabrot. Brotin framdi hann í maí 2008 og febrúar og mars á þessu ári, en hann var þá á átjánda og nítjánda aldursári. Brot þau sem hér eru til umfjöllunar framdi ákærði því að hluta til fyrir uppkvaðningu þeirra dóma sem hann hlaut fyrr á þessu ári. Vegna þessa verður honum ákvörðuð refsing að teknu tilliti til 78. gr. og 77. gr. almennra hegningarlaga, sbr. og 60. gr. sömu laga og ber að taka upp skilorðsdóminn frá 6. febrúar 2009 og gera honum refsingu í einu lagi. Skal hegningaraukinn samkvæmt 78. gr. laganna samsvara þeirri þyngingu refsingar, sem kynni að hafa orðið, ef einnig hefði verið dæmt um brotin í hinum fyrri málum. Að þessu virtu þykir refsing ákærða eftir atvikum hæfilega ákveðin fangelsi í fimm mánuði. Að virtum ungum aldri ákærða, skýlausri játningu hans, að þýfi komst að hluta til skila til eiganda, að nokkur óútskýrður dráttur varð á meðferð málsins á rannsóknarstigi ásamt með hliðsjón af viðeigandi ákvæðum 70. gr. og 74. gr. hegningarlaganna, þykir enn fært að fresta fullnustu fangelsisrefsingar hans. Skal fangelsisrefsingingin niður falla að liðnum þremur árum frá dómsuppsögu, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955. Þá þykir rétt líkt og atvikum máls er háttað, að binda frestun fullnustunnar einnig því skilyrði að ákærði sæti á skilorðstímanum sérstakri umsjón, sbr. 1. og 2. tl. 3. mgr. 57. gr. laga nr. 19, 1940. Skal Fangelsismálastofnun ríkisins tilnefna þann aðila sem hafa skal með hendi umsjónina. Auk þessa skal ákærði vegna umferðarlagabrotsins, sbr. ákvæði 4. mgr. 77. gr. hegningarlaga, greiða sekt til ríkissjóðs, sem í ljósi áður nefndra hegningaraukaáhrifa, þykir hæfilega ákveðin 75.000 krónur. Skal ákærði greiða sektina innan fjögurra vikna frá birtingu dómsins að telja, en ella sæti hann fangelsi í fimm daga.

Þá ber með vísan til 101. og 102. gr. umferðarlaga að svipta ákærða ökurétti, sem í ljósi sakaferlis og nefndra hegningaraukaáhrifa, skal vera í 2 mánuði frá 20. september 2010 að telja, en þá rennur út ökuréttarsviptingin sem hann hlaut með fyrrnefndum dómi frá 17. mars 2009 út.

Samkvæmt yfirliti sækjanda er sakarkostnaður ákæruvalds í máli þessu 81.658 krónur og er hann til kominn vegna umferðarlagabrots ákærða X. Ber honum einum að greiða þann kostnað. Annar sakarkostnaður féll ekki til samkvæmt yfirlýsingu sækjanda fyrir dómi.

Mál þetta var rekið með hliðsjón af málsmeðferðarreglum 164. gr. laga nr. 88, 2008 um meðferð sakamála.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákvörðun um refsingu ákærða, Y, er frestað og fellur hún niður að liðnum tveimur árum frá dómsuppsögu, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði, Z, sæti fangelsi í þrjá mánuði, en fullnustu refsingarinnar skal fresta og hún niður falla að liðnum tveimur árum frá uppkvaðningu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955. Þá er frestun á fullnustu refsivistar jafnframt bundin því skilyrði að ákærði sæti á skilorðstímanum sérstakri umsjón, sbr. 1. og 2. tl. 3. mgr. 57. gr. laga nr. 19, 1940, sbr. 4. gr. laga nr. 22, 1955.

Ákærði, X, sæti fangelsi í fimm mánuði, en fresta skal fullnustu refsingarinnar og hún niður falla að liðnum þremur árum frá uppkvaðningu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955. Þá er frestun á fullnustu refsivistar jafnframt bundin því skilyrði að ákærði sæti á skilorðstímanum sérstakri umsjón, sbr. 1. og 2. tl. 3. mgr. 57. gr. laga nr. 19, 1940, sbr. 4. gr. laga nr. 22, 1955.

Ákærði, X, greiði 75.000 króna sekt til ríkissjóðs og komi fjögurra daga fangelsi í stað sektarinnar, verði hún eigi greidd innan fjögurra vikna frá dómsuppsögu.

Ákærði, X, er sviptur ökurétti í tvo mánuði frá 20. september 2010 að telja.

Ákærði, X, greiði 81.658 krónur í sakarkostnað.